《春夜》
清代·何震彝

密树驻春色，虚轩生夜凉。主人恣幽讨，携策离层堂。

流景一何迅，云物森清苍。疏星入波碎，残雾濛天长。

有怀不少替，晞晞夜未央。重厓月痕匿，空林烟丝香。

风景自尔殊，沦此荒遐乡。嘉客罕见存，谁与倾壶觞。

作者简介：何震彝，字鬯威，一字穆忞，江阴人。光绪甲辰进士，官内阁中书，改道员。有《鞮芬室近诗》。